L-ammiraturi tal-mużika jazz se jkollhom xewqithom maqtugħha bil-ħruġ tas-CD ‘Velvet’ tal-artista Nadine Axisa li hija waħda mill-aktar artisti rinomati f’dan il-ġeneru. Storikament il-jazz mill-għeruq tiegħu dejjem appella għal udjenzi żgħar. Madankollu maż-żmien l-interess f’dan il-ġeneru mużikali kiber u issa jiżboq kull barriera kulturali u lingwa. F’Malta l-interess fil-jazz kiber ħafna fl-aħħar snin, l-aktar mindu beda jsir il-festival internazzjonali tal-jazz li attira ġganti tal-jazz lejn Malta. ‘Velvet’ huwa CD oriġinali tal-kantanta Nadine Axisa bi 12-il-silta oriġinali ta’ jazz – waħda minnhom għanja bil-lingwa Maltija. Il-kantanta Nadine Axisa stqarret ma’ tvm.com.mt li kienet bejn ħaltejn sakemm ddeċidiet li tieħu s-sogru u toħrog dan is-CD. Iddeskrivit l-proġett bħala sfida mhux biss biex tassigura li l-proġett iżomm l-livell għoli mill-lat kreattiv iżda biex ikun kummerċjalment viabbli. Diversi mużiċisti maltin u barranin kkollaboraw f’dan il-proġett li b’kollox involva 38 mużiċist. Storja: Daphne Cassar